《山亭柳 咏隋堤新柳》
清代·邹祗谟

纹瀫微流。正万缕初柔。垂绮苑，映妆楼。此日藏乌多少，他时系马迟留。

渐渐绿深黄浅，一带烟浮。

花花絮絮雷塘路，风风雨雨到邗沟。初学舞，惯含愁。

远恨能传玉笛，轻寒乍到红篝。最是长条牵愁，人在兰舟。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。